**တွံတေးစိုးအောင်**(၁၉၆၂-၂၀၂၃)သည် မြန်မာလူမျိုး အဆိုတော် တစ်ဦး ဖြစ်သည်။ မင်ဒလင် တူရိယာတမျိုးတည်းဖြင့် ကျေးလက်နှင့် မြို့ပြအကြိုက် စတူဒီယိုခေတ်ပေါ် တေးသီချင်းပေါင်း ရာကျော်ကို သီဆိုရာမှ နိုင်ငံတဝန်း ထင်ရှားကျော်ကြားလာသဖြင့် နိုင်ငံကျော် တွံတေးစိုးအောင်ဟု အမည်ရလာသည်။ ပထမဆုံး တကိုယ်တော်စီးရီးမှာ "*ကိုကိုလို့ခေါ်ပါ* "ဖြစ်သည်။ အခြားအောင်မြင်သည့် တေးသီချင်းများမှာ "အသည်းပန်း"၊ "ဦးနဲ့သမီး"၊" ရွှေကြာလိုအချစ်"၊ "ချစ်လို့ကြွေတဲ့အသည်း" စသည့် တေးသီချင်းများမှာ လူကြိုက်များသည်။

ဘဝ
--

တွံတေးစိုးအောင်ကို တွံတေးမြို့၊ ရန်ကင်းရွာတွင် အဖ ဦးအုန်း၊အမိဒေါ်သန်းနု တို့မှ ၁၉၆၂ မေလ ၂၁ရက်နေ့တွင် မွေးဖွားခဲ့သည်။ မိဘများမှာ တောင်ယာလုပ်ကိုင်ကြသည်။ အသက် ၁၃နှစ်အရွယ်ကတည်းက မယ်ဒလင် စတီးတတ်သည်။ဂီတဆရာနှင့်မယ်ဒလင်ဆရာမှာ စန္ဒရားကိုသိန်းမင်း၏ ဖခင် တွံတေးဦးသောင်းရွှေ ဖြစ်သည်။ တွံတေးစိုးအောင်သည် ဂီတလော (ထိုင်ဝိုင်းလောက)သို့ ၁၉၈၇ ခုနှစ်တွင် စတင်ဝင်ရောက်ကာ ရန်ကုန်ဂီတလောက ထဲကိုမူ ၁၉၉၄-၉၅ တွင်မှ ခြေချခဲ့သည်။၁၉၉၁ ခုနှစ် ကစပြီး ဧရာဝတီတိုင်းဒေသကြီးအတွင်းရှိ မြို့နယ်အစုံ ကျေးရွာအနှံ့ မယ်ဒလင်တစ်လက်ဖြင့် တကိုယ်တော် ဖြန့်ကျက်ရင်း ပရိသတ်နှင့် ထိတွေ့မှုများလည်း ပြုလုပ်ခဲ့သည်။

ဂီတလောက အောင်မြင်မှုအစ
----------------------

တွံတေးစိုးအောင်သည် နယ်လှည့်သီဆို ဖျော်ဖြေရင်း တွံတေးမြို့ ရှိ အကိုင်းတေးသံသွင်းမှ ကိုမြင့်ဦး၏ ဆိုင်တွင် ကက်ဆက်တလုံးဖြင့် အပျော်တမ်းအသံသွင်းယူရာက ပရိသတ်လက်ခံလာရင်း ဂီတလောကထဲ အောင်မြင်မှုရရှိလာခဲ့သည်။ယင်းနောက် နိုင်ငံအနှံ ပရိသတ်များ၏ အားပေးမှုရလာသည်။

ထင်ရှားမှု
----------

တေးစီးရီးတစ်ခွေကို မယ်ဒလင်တစ်လက်၊ရေသန့်တစ်ဗူးဖြင့် တစ်ထိုင်တည်းအပြီး အသံသွင်းနိုင်သူအဖြစ် ကျော်ကြားသည်။

ရုပ်ရှင်၊ဗီဒီယိုဇာတ်ကားများတွင် ပါဝင်သရုပ်ဆောင်ခြင်း
----------------------------------------------------

တွံ့တေးစိုးအောင်သည် ရုပ်ရှင်၊ဗီဒီယိုနှင့် ကာရာအိုကေ ဇာတ်လမ်းတွဲ အပါအဝင် ရာဇဝင်ကားအချို့တွင်လည်း သရုပ်ဆောင်အဖြစ်ပါဝင်ခဲ့သေးပြီး ရိုက်ကူးခဲ့သည့် ဇာတ်ကားပေါင်း ၁၆ကားရှိခဲ့သည်။ ကြောင်ကမ္ဘာရုပ်ရှင်နှင့်ဗီဒီယိုထုတ်လုပ်ရေးက ထုတ်လုပ်သည့် "ပုလင်းတူဗူးဆို့ "ဇာတ်ကားတွင် သရုပ်ဆောင် ကျော်ဟိန်းနှင့် တွဲဖက်၍လည်း ရိုက်ကူးသည်။ ကျော်ဟိန်းနှင့် ရိုက်ကူးခဲ့သော ဇာတ်ကား ၂ကားရှိခဲ့သည်။ နောက်ပိုင်းတွင်မူ သရုပ်ဆောင်ပိုင်းထက် ဂီတပိုင်းကိုသာ ဇောက်ချလုပ်သွားသည်။

ပုဂ္ဂိုလ်ရေးဘဝ
--------------

ဇနီးဖြစ်သူဒေါ်ခင်မာချိုနှင့် လက်ထပ်ခဲ့ပြီး သားဖြစ်သူမှာ တွံတေးဟိန်းကျော် ဖြစ်သည်။

နိဂုံး
------

နိုင်ငံကျော် အဆိုကျော် တွံတေးစိုးအောင်သည် ၂၀၂၃ မတ်လ ၉ ရက်နေ့ နံနက် ၂ နာရီ ၃ မိနစ်တွင်ကြည့်မြင်တိုင်မြို့နယ်၊ထီးတန်းစက်မြေရပ်ကွက်၊ပန်းလှိုင်လမ်းရှိ နေအိမ်တွင် ဦးနှောက်သွေးကြောပြတ်၍ ကွယ်လွန်ရာ အသက် ၆၁ နှစ် ရှိပြီဖြစ်သည်။ မတ်လ၁၁ ရက် စနေနေ့တွင် ထိန်ပင်သုဿာန်၌ သင်္ဂြိုဟ်သည်။ မတ်လ ၁၂ရက်တွင် အမျိုးသမီး၏ ဇာတိဖြစ်သော တွံ့တေးမြို့နယ် အရှေ့အရိုးတောင်ရွာ တွင် အရိုးအုတ်ဂူ သွင်းသည်။

ကိုးကား
-------

1. ↑  တွံတေးစိုးအောင် ဒီကနေ့မနက်ပိုင်းမှာ ကွယ်လွန်။ *BBC Burmese* (၉ မတ် ၂၀၂၃)။  ၁၄ မတ် ၂၀၂၃ တွင် ပြန်စစ်ပြီး။
2. ↑  ၁၉၉၇ ခုနှစ်၊ ဇူလိုင်လထုတ် ရုပ်ရှင်တေးကဗျာမဂ္ဂဇင်း အတွဲ (၁၃) ၊ အမှတ် (၇) တွင် ပါရှိသည့် တွံတေးစိုးအောင်ကို စူးစမ်းလေ့လာခြင်း။ *Yokeshin Taykabyar - ရုပ်ရှင်တေးကဗျာ* (၉ မတ် ၂၀၂၃)။  ၁၄ မတ် ၂၀၂၃ တွင် ပြန်စစ်ပြီး။
3. ↑  မယ်ဒလင်တလက် ရေသန့်တဘူးနဲ့ တထိုင်တည်းအပြတ် အသံသွင်းခဲ့တဲ့တွံတေးစိုးအောင်။ *NewsWatch Myanmar* (၁၁မတ်၂၀၂၃)။  ၁၄မတ်၂၀၂၃ တွင် ပြန်စစ်ပြီး။
4. ↑  ခေါင်းဆောင် မင်းသား လုပ်ခဲ့ဖူးတယ် ဆိုတဲ့ တွံတေး စိုးအောင်။ *Myanmar Celebrity* (၃၀ ဇွန် ၂၀၂၀)။  ၁၄ မတ် ၂၀၂၃ တွင် ပြန်စစ်ပြီး။
5. ↑  နိုင်ငံကျော်အဆိုတော် တွံတေးစိုးအောင်ကွယ်လွန် (in my)။  ၁၄ မတ် ၂၀၂၃ တွင် ပြန်စစ်ပြီး။